**NHIndustries NH90** (*NATO Helicopter 90*) on eurooppalainen ensisijaisesti sotilaskäyttöön suunniteltu joka sään kuljetushelikopteri, jonka valmistaja NHIndustries on osa EADS-konsernia. Kopterimallin käyttöönotto viivästyi alkuperäisestä aikataulusta, jonka mukaan ensimmäiset koneet piti toimittaa jo 2003-2004. Kopteri sai tyyppihyväksynnän Saksassa kuitenkin vasta joulukuussa 2006.

Versiot
-------

* **NFH**: NATO Frigate Helicopter (Merivoimien käyttöön tarkoitettu helikopteri)
* **TTH**: Tactical Transport Helicopter (Taktinen kuljetushelikopteri)
* **TTT**: Tactical Troop Transport (Taktinen miehistönkuljetushelikopteri)

Tilaajat
--------

Maat, jotka tilanneet NH90 helikoptereita:

* Ranskan merivoimat: 27 NFH
* Italian maavoimat: 60 TTH
* Italian merivoimat: 46 NFH + 10 TTH
* Italian ilmavoimat: 1 TTH/CSAR (optio)
* Saksan maavoimat: 50 TTH + 30 TTH (optio)
* Saksan ilmavoimat: 30 TTH + 24 TTH (optio)
* Alankomaiden merivoimat: 20 NFH
* Portugalin maavoimat: 10 TTH
* Ruotsin ilmavoimat: 13 TTT (SAR), 5 NFH (ASW) + 7 (optio)
* Suomen maavoimat: 20 TTH (SAR)
* Norjan ilmavoimat: 6 NFH (ASW), 8 NFH (Rannikkovartiosto) + 10 NFH (SAR) (optio)
* Kreikka: 16 TTH, 4 TTH (Erikoisjoukot) + 14 TTH (optio)
* Oman: 20 TTH
* Australian maavoimat: 12 MRH (TTH)
* Uusi-Seelanti on tilannut toistaiseksi määrittelemättömän määrän NH90 -helikoptereita (todennäköisesti 8) Uuden-Seelannin kuninkaallisille ilmavoimille.

Käyttö Suomessa
---------------

NH90-helikoptereita on tilattu myös Suomen puolustusvoimille ja ne ovat tulleet maavoimien käyttöön. Patria Aviationin Hallin tehdas oli eräs NH90-helikoptereiden kokoonpanotehtaista. Suomeen tulleista 20 kopterista valmistettiin Hallissa 19. Yksi lennettiin kokonaisena Ranskan Marignanesta.

### Viivästyminen

Arviota suomalaisen sotilasilmailuviranomaisen hyväksynnän ajankohdalle on jouduttiin siirtämään useita kertoja, viimeiseksi helmikuussa 2007. Suomalaisen tyyppihyväksynnän viivästymisen syy oli valmistajan toimittamien tietojen puutteellisuus. Kopterivalmistaja on luvannut Suomen puolustusvoimille hyvitysmaksun tilauksen myöhästymisestä. Hyvitysmaksu on noin 16 miljoonaa euroa, eli noin yhden kopterin hinta.

Heinäkuussa 2007 uutisoitiin, että NHIndustries tarjoaa Suomelle varustelultaan karsittuja koptereita. Kopterit olisi tarkoitus varustaa tilatulle tasolleen myöhemmin.

Joulukuussa 2007 ilmoitettiin Puolustusministeriön ja NHIndustriesin päässeen sopimukseen, jonka mukaan ensimmäiset yhdeksän helikopteria toimitetaan karsitulla varustuksella vuosina 2008–2009 ja ne täydennetään tilauksen mukaisiksi myöhemmin. Loput 11 helikopteria toimitetaan täydellä varustuksella vuoden 2011 loppuun mennessä.

Helmikuussa 2008 helikopteri sai Suomessa tyyppihyväksynnän. Ennen koptereiden käyttöönottoa Ilmavoimien materiaalilaitoksen alaisessa ilmavoimien koelentokeskuksessa Hallissa tehdään jokaiselle helikopteriyksilölle lentokelpoisuustarkastus. Ensimmäinen kopteri luovutettiin maavoimille huhtikuussa 2008.  Itsenäisyyspäivän paraatissa koptereita nähtiin jo viisi.

### Käyttö

Vuoden 2011 alkupuolelta lähtien NH90:t ovat vastanneet suurelta osin virka-apulennoista muun muassa pelastus- ja etsintäkäytössä Suomen lääkärihelikoptereiden sijaan.

Teknisiä ongelmia
-----------------

### Moottorin räjähdys Afganistanissa

Kesäkuun 19. päivä 2014 Afganistanissa tapahtui Saksan puolustusvoimille onnettomuus. Lennolla olleen kuljetushelikopterin toisessa moottorissa räjähti.

Räjähdyksen tapahduttua lentäjät laukaisivat palosammutuslaitteiston. Samaan aikaan ilmeni monta ongelmaa: matkustamon valot välkkyivät, takaramppi lukkiutui ja ohjaamon näyttö sammui.

Seurauksena oli hätälasku Uzbekistaniin.

### Suomen Puolustusvoimissa

Yli puolet Maavoimien hankkimista uusista NH90-kuljetushelikoptereista on jatkuvasti poissa käytöstä, kirjoitti Helsingin Sanomat tammikuussa 2015. Kopterit ovat joko huollossa, korjattavana tai päivitettävänä. Lehden mukaan tilanne oli välillä jo niin paha, että vajaasta paristakymmenestä kopterista vain kolme oli käytössä. Maavoimien ilmailun päällikkö Tuure Lehtoranta myöntää, ettei asia ole mikään ylpeydenaihe. Hänen mukaansa armeija pyrkii nostamaan käyttöasteen 50 prosenttiin. Maavoimat vastaanotti 18. kesäkuuta 2015 viimeisen tilaamansa NH90-kopterin. Puolustusministeri Niinistö piti marraskuussa 2015 hankintaa ongelmineen jälkikäteen arvioituna virheellisenä. Käyttöaste oli saatu nostettua yli 50 prosentin. Suomen maavoimien ilmailun päällikkö everstiluutnantti Kimmo Nordberg oli kesäkuussa 2022 tyytyväinen koptereihin: "Se on erittäin hyvä kone meidän tarkoituksiimme. En vaihtaisi sitä mihinkään muuhun." Ongelmia on ollut varaosien saannissa ja hinnassa. Toisin kuin Norjan koneet Suomen ja Ruotsin koneet on koottu ja varusteltu käyttökuntoon Suomessa Patria Jämsän Hallissa..

### Norjan puolustusvoimissa

Norjan hallitus on Norjan puolustusvoimien ehdotuksesta päättänyt perua NH90-hankinnan viitaten jatkuviin teknisiin ongelmiin. Norjan mukaan kopteri ei täytä sille asetettuja vaatimuksia ja Norja vaatii rahojaan takaisin.
Norjan NH90-hankinta alkoi vuonna 2001 ja 14 tilatusta kopterista vain kahdeksan on toimitettu lopullisessa konfiguraatiossa. Laivue on voinut lentää vain 700 tuntia vaaditusta 3 900 tunnista. Koneet palautetaan. Norjan koneet on valmistettu Italiassa, Suomen on koottu Suomessa.

Aiemmin asia on ollut esillä vuonna 2012.

Käyttäjät
---------

### Ruotsi

Ruotsi suunnittelee luopuvansa NH90-koneistaan. Ruotsi perustelee luopumista uuden turvallisuustilanteen vaatimuksilla, joukkojen kasvulla osittaisen asepalveluksen palatessa, joukkojen vaatimalla liikkuvuudella ja tulevalla Nato-jäsenyydellä. Tavoitteena on hankkia NH90:n tilalle merelliseen käyttöön yhdeksän uutta helikopteria ja maavoimien toimintaan 27.

### Australia

Australialla on 41 kappaletta NH90-tyyppistä kopteria mallia MRH90 Taipan. Puolustusministerin mukaan MRH90 Taipanin suorituskyky on ollut jatkuva ja hyvin dokumentoitu huolenaihe, ja näiden ongelmien korjaamiseksi on tehty huomattavia ponnisteluja suurilla kustannuksilla. Australia on päättänyt hankkia NH90:n tilalle amerikkalaisia Blackhawk- ja Seahawk-koptereita.

Vuonna 2023 Australia päätti lopettaa NH90-koneiden käytön. Koneita yritettiin myydä, mutta kiinnostuneita ei ollut. Yksi 44:stä NH90-kopterista saatiin myytyä, ja loput 43 päätettiin haudata maahan. Ukraina olisi ottanut koneet vastaan, mutta Australia torjui pyynnön.

Kuvia
-----

* NH90 Kauhavalla 2010NH90 Kauhavalla 2010
* NH90 Malmenin lentokentällä 2012NH90 Malmenin lentokentällä 2012
* Italian armeijan NH90Italian armeijan NH90
* Alankomaalainen NH90Alankomaalainen NH90
* NH90 ohjaamoNH90 ohjaamo
* NH90 kapiiniNH90 kapiini

Lähteet
-------

1. ↑  Armeija saa NH90-kopterin vasta toukokuussa Kaleva.  Arkistoitu 27.9.2007. Viitattu 24.1.2007.
2. ↑  Armeijan kuljetuskopterien luovutus lykkääntyy jälleen Helsingin Sanomat. Viitattu 20.2.2007.
3. ↑  Kopterikaupassa tulee hyvitys  14.12.2006. MTV3. Viitattu 24.1.2007.
4. ↑  Suomen tyydyttävä kuljetuskopterien riisuttuun malliin?  12.08.2007. Yle. Viitattu 12.07.2007.
5. ↑  Ensimmäinen NH90 saapuu maaliskuussa  21.12.2007. Ruotuväki. Viitattu 22.12.2007. [vanhentunut linkki]
6. ↑  Kuljetuskopteri sai vihdoin tyyppihyväksynnän Helsingin Sanomat. Viitattu 21.2.2008.
7. ↑   (Arkistoitu – Internet Archive)
8. ↑   (Arkistoitu – Internet Archive)
9. ↑  Saksalaiset helisemässä NH90-kopterin kanssa 24.12.2014 Iltalehti
10. ↑  Huhtanen, Jarmo: Yli puolet Maavoimien NH90-koptereista on jatkuvasti huollossa *hs.fi*.  30.1.2015. Sanoma Oyj. Viitattu 30.1.2015.
11. ↑  Maavoimat vastaanotti vuosien odottelun jälkeen viimeisen NH90-kopterin *Iltalehti*.  18.6.2015. Viitattu 19.6.2015.
12. 1 2  Simola, Anita: Puolustusministeri Niinistö: Maavoimien helikoptereiden hankkiminen oli virhe *Aamulehti*.  9.11.2015.  Arkistoitu 14.11.2016. Viitattu 13.11.2016.
13. 1 2  Jyri Raivio, Norja palauttaa ongelmakopterit ja vaatii rahojaan takaisin, suomalaisupseeri samasta laitteesta: "En vaihtaisi mihinkään muuhun", Suomenkuvalehti.fi 16.6.2022, viitattu 17.6.2022.
14. 1 2 3 4  Norway terminates its contract for the NH90 *fma.no*. Viitattu 10.6.2022. (englanniksi)
15. ↑  Flight: Norja uhkaa perua NH90-kaupat *lentoposti.fi*.  2.8.2012. Viitattu 10.6.2022. (englanniksi)
16. 1 2  Ruotsi aikoo luopua Suomenkin käyttämistä NH90-helikoptereista – aiemmin Norja ja Australia ovat ilmoittaneet hylkäävänsä helikopterityypin *Yle Uutiset*.  1.11.2022. Viitattu 1.11.2022.
17. ↑  Mikko Pulliainen: Suomenkin käyttämien NH90-sotilashelikopterien karu loppu: 44 oli myynnissä ja 1 meni kaupaksi – Loput haudattiin maahan *Talouselämä*.  26.1.2024. Viitattu 27.1.2024.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **NHIndustries NH90**.
* Patria nosti Ruotsi-kopterin lavoille – Internet Archive, Tomi Savolainen, 10. huhtikuuta 2007
* Kuljetuskopterit myöhästyvät yli kaksi vuotta, Jyri Raivio, 26. lokakuuta 2006
* NHIndustries (englanniksi)
* Suomen puolustusvoimien kalustoesittely (Arkistoitu – Internet Archive)